khistorydata/jeongjo-sjw-relations huggingface dataset:
정조 12년 · 목
疏略曰丙千禍變之荐仍孰使之然哉憯毒之手段無變不圖鬼蜮之情狀畢綻無餘而終不盤覈如妖媼醫竪逆節已著逆偉凶字首領尙保未知殿下於此輩有何顧惜訖不處分耶至以月前疏儒事言之辭雖乖激義在懲討而旣施兩齋任停擧之罰伊後方外通文事或過當意寔無他而又有四儒生竄配之典不料聖明之世有此過中之擧也賢關空曠絃誦寥寥所謂居齋不過略干鄕儒而止亦願亟回聖心傡寢前命且其時泮長勸入之違格諫臣已疏論而場外發通之儒無慮累十百而乃以數三儒生構捏草記者已犯告不以實之科及設場之時百端誘䝱於入庭諸生收券之數僅爲七十張被抄乃至六十六人如此陞試曾所未見臣謂四抄則特命罷榜泮長則亟施刊削宜矣近來義理晦塞等級凌夷前定州牧使李壽鵬因事發怒於前兵使白東俊叱辱之說至稱以辛壬餘孼捽打該營吏屬以下官凌蔑上營尙有當律況肆發凶言略無顧忌渠雖無識武夫亦必知辛壬義理則抑何心腸有此四字凶言乎臣謂李壽鵬拿問嚴勘該營之伈伈受辱不卽推治疲劣極矣白東俊亦施罷職之典宜矣批以首陳事此非有證不問有迹不覈前此旣以貽慼二字屢言於絲綸爲今日臣子其敢更事煩聒乎特以申令之意如是敷示後復不息則是謂王言不足信果臣分之所敢出乎四儒竄配事刑殛不加罪止薄竄在渠輩誠幸矣大抵此謂彼逆彼謂此逆傳合湊會拳踢交加此習不革國將不得爲國特以不用刑之時姑且一味含垢宥釋與否豈或議到爾雖言官力救誣人之人寧有如許道理乎至於發通儒生人數事草記則以數三爲言爾言則以累十百爲言此一款不可不査處令政院査問成均館論啓陞抄事赴試諸生之所執出於順承朝令況段落各異泮長事不允李壽鵬事風傳有難盡信妄言事侵辱上營事體統所關不可無懲罪令該道詳査啓聞白東俊事誠有事實之信然公而壞了體統私而辱及先故縮頸囚舌甘受而樂聞者無往非自取唉哉何足責更思之渠亦具省覺安知無別般委折令該曹發緘嚴問取招以啓○柳▣避嫌略曰臣敢陳一二目下之見及承聖批至以寧有如許道理爲敎滿心慚惶無地自容諸賊情節街童巷竪莫不㦸手則豈可以無證無跡置而不覈乎四儒發通義在懲討而投之遠方非聖朝扶植之道故臣不揆僭妄略貢愚忱而誨責備至請遞賜例批○政院啓言發通儒生人數事査問成均館論啓事命下矣問于大司成黃昇源處則以爲陞補四抄擧行時郎廳典籍金鋐呈旬吏曹業已下鄕招問伊時書吏守僕等則守僕所告內陞補開場日場外發通儒生齊會正錄廳使守僕往復堂上之際簇立之儒生果未的知爲幾數而翌日自首儒生則果爲六十餘人且諸儒生言內日昨發通儒生數至數百而只以數三草記抑何事也以此往復堂上則堂上回答以爲通文中旣無姓名列錄之事以從便之道只擧數三草記矣書吏所告內渠輩只承堂上分付擧行草記而已云矣敎曰人數至於數百云而參通儒生旣不幷配則拈出數人處分揆以刑政未免斑駁大抵本意出於矯弊正俗懲一勵百亦豈關於多少令該曹只發通狀頭仍前發配餘則置之事分付○敎曰儒生人數之數百誤以數三草記雖曰出於順便之意事涉爽實跡甚率爾此亦近俗相較中出來旣聞之後不可無飭當該大司成罷職雖以時泮長言之郞官下鄕憑聞無所則當卽往復前泮長參以館屬所告然後始可登聞而今乃只憑胥僕之說遽然立證論啓前人格例違了姑捨是殊非相敬之義事未前聞亦不可仍置大司成黃昇源越俸三等○刑曹啓言白東俊處發緘取招則以爲今年三月日定州前牧使李壽鵬爲見冬至使書狀官來到定州本營通引輩謂以古風招致定州通引詰責壽鵬聞而發怒捉營通引捽曳且以亂捧打下矣身捉囚其陪吏欲爲論罷更以思之不過以通引輩微事有此駭擧則論罪狀罷亦涉屑越故姑且置之其後聞壽鵬還歸其邑對其鄕所將校大言曰兵使以辛壬餘種待守令若是云云又謂渠父曾莅本牧時爲監司趙觀彬受困甚多吾又如此其種子自來若此云云此雖非矣身親聞渠若不言愚迷西氓從何聞知而傳說如彼狼藉乎壽鵬遞到安州也中軍以傳說之入聞者詰責則初欲發明末乃曰稱以辛壬禍家子孫藉勢凌踏而他無所言云外此辭鋒猶復嘖薄少無顧忌云爾則渠之獨在本邑肆發凶悖之說推此可知未幾壽鵬又來而矣身亦將遞歸故含憤忍痛便同縮頸囚舌者然矣敎曰意或有別般委折之可聞有此發緘之擧觀渠對供都沒意味所謂云云之說渠之作證立隻者不過曰渠若不言從何聞知及推此可知無不傳說等數假語而已若字推字皆是然疑或臆料之辭特敎發問之下焉敢若是囫圇所爲節節駭痛辱國忝先胡乃至此以不治治之意雖不欲更問其家則故家其職則亞將厥說渠旣說出道不問於渠則何以結果乎李壽鵬對校鄕倡說也所參問者何人所來傳者亦何人所聞所自出得聞處蹊逕及人役姓名使卽一一無遺指告萬一不實渠當反被造言之律一以尊國體一以慰渠先本曹以此意知悉斯速發緘捧答供粘聞又啓言白東俊處更爲發緘取招則以爲當初壽鵬對渠鄕校奮臂大言則該邑所屬孰不參聞此則係是該邑所屬故末由指名現告傳之又傳廣布京鄕矣身則最後聞之而所聞處卽定州居前縣監白光澤云矣敎曰所聞階梯旣以定州居前縣監白光澤指告兩度緘招自本曹謄關分付箕伯處傳於光澤之人査出捉來與該牧吏鄕等一處頭面取招待究竟使之卽爲狀聞白東俊照律移送禁府憲府間待査啓來到更爲論理措辭粘目稟處
정조 12년 · 강
北伯李崇祜以道內農形啓
정조 12년 · 목
該監司狀啓以爲今夏之雨初非無前大水特以五月以後無日不霧霾三朔之內見陽不過數日故穀苗自就消鑠大霔及之則低者沈沒不振高者摧沮漸枯以邑論之則長津之告災最輕傍至三水所聞差輕其次則臣營下差勝故左洪右定比他稍間而南之文德利端北之明鏡富興被災最甚以穀言之年則已收可謂通一道歉荒而唐豆黍粟之受病孔酷者更無餘地耳稷稻太之稍能耐水者猶有來望今年之節序差晚霜降如得少退日候又能善後則歉之淺深專在於此方此顒祝敎曰觀此狀辭所聞或似過實要之晚穀雖幸稍稔耳年諸種之消融於去月兩水足以推知來頭艱食誠可慮其所懷保奠接民免之他責在守宰守宰不得其人朝家雖日下十行何補於惠民卿須深體此意無論南北關守宰之不勝任者勿拘顏私勿拘多少滌場前論啓使劣者不至於僨事優者益勉其所能亦使北民獲沾眞箇實惠事回論
정조 12년 · 강
江華留守尹承烈開城留守洪秉纉以輪疾形止啓
정조 12년 · 목
承烈狀啓以爲本府輪疾春夏之間果有間間蔓延之患而五月望後寢息前後物故爲四名方痛一名向差二十四名而更無繼痛之患○秉纉狀啓以爲本府輪疾方痛十一名向差四十名不救七名出幕形止則舊結漸撤新出頗稀似有寢恩之望
정조 12년 · 강
命二十一日行望拜禮于冽泉門
정조 12년 · 목
敎曰明日當詣北苑齋宿翌曉詣壇門外行禮以此分付○政院以神宗皇帝忌辰望拜稟敎曰今年卽高皇開創之年也是日卽神皇禮陟之日也逢是年是日深切風泉之感當日詣冽泉門外行望拜禮應參諸臣及皇朝人忠臣子孫淸齋參班事分付
정조 12년 · 목
致仁啓言向臣之以經筵國子通後始通亞三銓筵稟定式者欲遵流來政格俾爲來頭擧行之道前吏議曹允大以經年行公之人忽地引義因飭敎卽已赴政今無可論而第其時有忌漏者自前廟薦不拘履歷請原擧條中以廟薦外三字添書付標俾無此後疑眩之患從之又啓言總使李昌運除拜屢朔病勢尙爾一不參賓對有難等待其差復請許遞從之又啓言頃日蔡弘履等三人竄配固知聖意在於嚴防限而此不過文字之失不足深責且聞所配之地時氣尙未寢息又有篤老侍下情理切急者云合有輕念之道矣敎以竝特爲放送又啓言臣於昨年以銓法之多壞倖門之漸開深以爲悶請自今依法典所載非有特敎嫡長外無得以支孫擅擬該曹望單亦禁其泛書後孫則自上可之臣雖無似其言則爲國家遵法其事則出擧條申飭而今番都政又循謬習初仕二望皆非嫡長衰病銓堂多在鄕外則未記此飭容或無怪而爲法受罪亦安得辭請前吏判宋載經罷職從之致仁曰銓堂旣被罪罷則兩初仕自在當遞之中而第念先正臣趙憲後孫零替自前因大臣陳請間有支孫中調用之命間趙忠達之子未成童者出爲先正後而先正祠版方在忠達家云自朝家合有別施之典典獄參奉趙忠達特爲勿遞俾有助於先正香火之節恐好矣濟恭曰非嫡長則無得懸註調用大臣旣已陳達定式矣頃日姜有一除職於其父在世之日故領相囚政吏而有一晏然出肅揆以廉隅大假未安矣敎曰其家子孫處義如此尤可駭矣致仁曰廉隅所在不可仍置請罷職從之又啓言故縣監成僴童時受業於玄逸當己已之變鎭目起居於私第及玄逸上凶疏語逼聖母則僴卽移書告絕辭意嚴正玄逸之還鄕也館學爲請留疏見差疏色要與同參則答曰蝨附誤國之權貴庇護嗣基戕殺大臣吾則當爲請逐疏耳兇徒大恚之誣捏竄鎭海甲戌更化始宥還除職官至縣監以色目中人挺身獨立力扶倫綱六年竄逐九死靡悔非見識忠情之高人一等者何能若是其卓然乎自朝家特加表章許以贈官則大有關於激勸之道矣詢于左右相性源曰雖未前聞而請逐疏云云氣節可尙矣濟恭曰臣未聞知今聞領相所奏在朝家褒尙之道實合贈職矣敎以聞甚卓然卿等之言亦皆如此特爲贈職○義禁府以洪州牧付處罪人蔡弘履平澤縣投畀罪人宋民載朴瑞源等放送啓
정조 12년 · 강
原春監司李度默疏辭藩任賜例批
정조 12년 · 강
壯勇營以鄕軍新定節目啓
정조 12년 · 목
▣啓言東部舊病民一百四十六名新病民五名南部舊病民五百二名新病民二十一名西部舊病民一百十二名新病民六名北部舊病民三百十四名新病民七名合新舊病民一千一百十三名內還入九十四名不救七名方痛一百五十四名向差八百五十八名時存幕四百二十一處比之向者顯有向衰之漸舊病民中抄其尤甚饑困者十三名新病民中又抄當給者二十二名合三十五名區別壯弱依例給米則合米爲十一斗
정조 12년 · 목
以議定慈宮湯劑故也
정조 12년 · 강
遺承旨詣宗廟永寧殿奉審摘奸
정조 12년 · 강
命修撰宋翼孝拿問嚴勘
정조 12년 · 목
承旨南鶴聞啓言臣奉審歸路逢見修撰宋翼孝則今方退直云而以便服出去雖未知何處改服而闕外咫尺有此違式之擧事甚未安請推考敎曰應行之擧何待飭禁申禁之後職在三司乃敢冒禁如此極爲駭然其委折爲先問啓下該府拿問嚴勘
정조 12년 · 목
箚略曰臣方帶藥院之任身有所拘不敢冒入備員於議藥之班私心惶悶如負大何臣之日前短箚實以所重之有在而未蒙允兪許令仕進臣不敢更事瀆撓擬待朔改之後今則朔已改矣而臣之惶恐不自安者猶復如前伏乞亟降兪命批以月已改愼重至矣更何云云安心勿辭仕進仍命遣史官傳諭
정조 12년 · 강
賑廳以各部病民周恤啓
정조 12년 · 목
該廳啓言四部合病幕七百五十九處病民一千五百八十五名新幕造給舊幕添補合空石六千一百八十八立長木二千八百九十七箇網兀三百七十三立蓋草五十束半死亡一百三十六名內八十名恤典各布一疋錢一兩隨卽題給使各該部申飭埋葬○備郞趙▣啓言四部病民摘奸則四部新舊病民一千六百九十九名內還入一百三名不救十一名實病民一千五百八十五名而方痛三百十名向差一千二百七十五名新舊病幕八百一處內撤還四十二處時存幕七百五十九處今此五晝夜暴霔乞貸無路所見慘絕差病者更病方病者致命若在頃刻之間故與賑郞相議就其中稍能行動自力延活者若千人外一倂以二幷米分給以救其危急四部給糧人都數一千四百八十七名合米十九石十二斗四升庇籍之資自賑廳汲汲添給故免霑濕之憂
정조 12년 · 강
詣暎花堂齋宿
정조 12년 · 목
具翼善冠袞龍袍乘輿出賓陽門由靑陽門入暎花堂○政院啓言望拜禮時九卿當爲進參而吏曹判書吳載純病不進請牌招淸齋允之敎曰無端違牌又此懸病何也吏曹判書吳載純推考更爲牌招淸齋
정조 12년 · 강
以趙心泰爲總戎使心泰李漢豊新通備薦也
정조 12년 · 목
敎曰新除授總戎使趙心泰牌招傳授密符及敎諭書
정조 12년 · 강
有政吏曹判書吳載純參議李時秀兵曹判書李在簡進
정조 12년 · 목
敎曰明日參班侍臣中呈告及在外未肅拜人員竝許遞政官牌招開政差出待下批牌招淸齋○以李殷模尹羽烈爲修撰兪耼柱爲永禧殿參奉李敬懋爲副總管
정조 12년 · 목
政院啓言問于大司成黃昇源處則以爲日昨臺疏批旨有場外發通儒生人數査啓之命而儒生人數雖有相左之端通文措語初無登撤之事至於申龜朝則最初捲堂所懷以聲罪朝臣事特敎停擧而定配四儒生之發通在於陞抄之前蓋以申龜朝被停後冒入食堂之儒生稱之以亂臣賊子故至有散配之處分矣前後事實如此臣不敢指一仰對云矣敎曰觀此啓語臺疏批辭果不無相左然初次通文旣出於捲堂所懷處分之後則可謂冒犯賊字之外添一亂字下語亦可謂較重以此以彼初通首題人自可仍配且此處分異於一時停擧薄勘況本意亦在矯弊懲後今則別無眩於擧行之事以此知悉
정조 12년 · 목
具翼善冠袞龍袍乘輿出永肅門由明禮門入齋室改具黑圓領袍乘輿至朝宗門降輿步詣冽泉門外行禮訖仍陞詣奉室及壇上奉審出冽泉門至朝宗門外乘輿入齋室改具袞龍袍乘輿出明禮門由永肅門至協陽門少駐召見皇朝人及忠臣子孫之參班儒武還內○都承旨沈豐之啓言今日召見參班儒武感舊崇節之聖意實不勝欽仰而幼學趙▣稱有所懷袖出笏記敢生冒皇之計此等無嚴之習宜有懲罪之道矣敎曰擧措雖極猥屑以來言之意特爲勿問見其言然後當下敎矣
정조 12년 · 목
政院啓言再昨領議政擧條中典獄參奉趙忠達勿遞事批答有依爲之三字而擧條書入時漏而不書原擧條付標以入當該注書請推考允之
정조 12년 · 목
該曹因慶尙監司金光默龍宮縣殺獄罪人張龍大獄事狀本啓言龍大之以當初替納李通士結卜强謂之公稅督納者容或爲藉口之資且異於私債之徵然替納本無公文標文係是私簿而本縣兩稅出秩文書中以畢納懸錄者乃是公家文跡則牽連傅會於因公減死之科大有乖於重人命嚴殺獄之法意龍大待用刑嚴訊取服之意請分付該道臣敎曰龍宮囚張龍大獄案反覆看閱已有日而別無執疑之端且乏傅疑之階杖數之七度廿五度姑捨是致命根因係於捽與不捽捽與不捽又無論傷處歸重在於有病無病而堅梗之痕旣緊於臂腿則其死也非杖而何所使杖者卽龍大也爲李通士欲償其死龍大之死豈容二辭且座首亞於守宰爲法受罪尤有別於凡民成獄屬耳出場未判而縱子呼籲語多爽實在朝家抑强扶弱之政寧或貸彼兇身之三尺以貽無告無限弊端乎況養戶而兼竝之罪露焉虐民而債殖之迹綻焉似此罪犯雖不關於殺越本事決獄莫要於參較情跡龍大所爲迹難恕情又難恕此而有原貰之論至無勢者當代死稍有勢者當倖生王章至嚴寧有是也嚴飭道伯處諸般情節各別嚴覈待一一輸款錄啓名以鄕品異於雖氓特敎按査之下如以實狀無遺悉陳以聽朝家之處分則法文中猶有鄕所殺人因公因私之別死與不死間更或詢問獄官別求一分傍引之斷例猶之可也萬一一直抵賴待用刑限死加刑必無生出獄門之理以此意措辭行會又因慶尙監司靑松府殺獄罪人金福禮獄事狀本啓言此獄本不至疑晦前道臣之讞啓囚招中只言脇痛不及頭顱最爲肯綮所謂脇痛之說追出於檢時干連人之招者初不足準信設令致命人生前所自言眞箇如此驅鬪致命之獄作痛處非要害要害處不作痛者亦多此恐不足爲反案之端昨年所下判付十分明正臣無容別見依前同推之意請分付道臣敎曰臯陶曰殺帝曰宥古人有言蓋指人君主好生法官主常刑也刑當其罪豈或低昂而情以恕跡抑又一道殺獄傅生動引古人殺宥之說而此獄反是道啓曰宥判辭曰殺至今訊推已多年所朝家常有所斟量在其時則囚推才踰匝年疏放未宜據議情之可原與不可原亦未暇顧只從重人命嚴獄體之意特置仍推秩別下措辭判付今因査事更又細閱而或慮前見之先入以致當宥而不宥反覆上下求疑於無疑大抵兩人互毆一生一死生者之償死卽不易之三尺此獄生比死人被打重被傷重以至情節與縱跡無不反甚外此足合起疑足合惟輕之端亦不一而足到今翻決何嫌於銷刻且有別般憫惻者一年二年任渠荏苒竟致獄中瘐死大非在初判決之本意靑松府殺獄罪人金福禮特爲減死定配事分付
정조 12년 · 강
漢城府以病民別單啓
정조 12년 · 목
中部涉疑疾一百四十一名出幕郊外東部一百五十九名西部一百四十九名南部五百六十名北部三百三十七名東活人署二名西活人署十一名以上病民一千二百十八名方痛一百六十五名向差八百五十八名已差還入一百七十八名死亡十七名出幕四百三十四處○賑廳啓言民家頹壓西部三十一戶南部十戶東部五戶合四十六戶恤典各錢二兩依例題給○忠淸監司洪檍狀啓以爲道內癘疾公州等十五邑比前稍向寢息方痛爲九十名死亡爲二十七名方痛者給糧救療之方物故者顧助掩埋之節別加申飭
정조 12년 · 강
太廟展謁景慕宮展拜命以再明日爲之
정조 12년 · 목
因禮曹稟啓有是命
정조 12년 · 강
副校理李東稷上疏賜批
정조 12년 · 목
疏略曰昨日參班儒武召接之時幼學趙▣稱有笏記於袖中欲爲冒呈於輿前至有承宣請罪之奏渠以韋布之微乃於咫尺天威之前有此駭妄無嚴之擧此莫非徼倖干恩之徒敢生希覬非分之計雖以來言之聖意姑靳科罪之成命如此悖妄之流決不可仍置臣謂趙▣亟命攸司施以流配之典宜矣批以昨日儒生之駕前呈納笏記雖極屑越承宣已請罪矣復何必加請乎退令疏陳聞有萬經理故事故也
정조 12년 · 강
蕩減咸安郡吏民舊逋
정조 12년 · 목
備邊司啓言頃因傳敎咸安郡年還未捧中精抄其流亡絕戶無依難捧之類區別狀聞之意行會矣卽見該監司金光默狀啓則枚擧該郡守張濟斗牒呈以爲本郡辛丑壬寅兩年吏逋民反皮牟合爲一萬二千二百四十六石零時存吏奴及土豪當納條一千六十石零民戶當納條三千五百六十九石零合四千六百餘石內三千五百餘石已爲收捧一千五百餘石今方督捧其餘闔沒流亡戶合爲一千六百石零此外難捧之數亦至五千九百八十餘石之多而吏奴負逋一千八百餘石亦入其中惟此吏奴逋穀異於民戶舊還則一體擧論於難捧之中揆以糴法終涉未安如欲徵捧則惟有侵隣洞一條其在仰體之道亦不敢强令督捧姑依邑報穀數成册區別上送請令廟堂稟處云矣反逋徵捧法意甚嚴今於査實登聞之後固當準數畢捧而當初關問之聖敎寔出於深軫切苦之弊期宥蘇革之效則其中闔沒流亡戶所受合一千六百餘石仰體德意特令蕩減至於時存吏民戶所受合五千九百餘石謂其無依而亦許蕩減則有乖嚴糴之意亦非可繼之道然麥節已過民食方艱此時竝督恐無其勢待秋成除耗作租以紓目前之力兼除年多之弊實合事宜當捧四千六百餘石內三千五百餘石雖云準捧其餘一千五百餘石刻期畢捧後報本司之意一體嚴飭分付而萬餘石穀物之掩置未捧因循至今者萬萬駭然請辛丑壬寅當該守令捧現告拿問處之允之敎曰旣曰無依難捧則若以吏逋之在其中勒令督捧殊非當初特敎査問之本意況吏亦民也犯者多是流離物故之類云侵隣侵族平民反被其害旣聞之後何可區別草記中已蕩減一千六百石外吏民舊逋難捧條依狀辭所陳特竝蕩減以爲蘇弊祛瘼之地
정조 12년 · 강
命礪峴鎭前僉使張瑞翬加資
정조 12년 · 목
兵曹啓言開城留守洪秉纉狀啓以爲本營所管礪峴鎭城堞公廨軍器修繕形止摘奸馳啓旣經筵稟而蒙允後發遣褊裨摘奸則當初築城未堅間有修補而輒致崩頹之患該鎭前僉使張瑞翬恪勤奉公能捐薄廩且添私財隨毀輒補三年所費洽過千金公廨城堞一時改觀軍裝器用亦多增修極爲可尙論賞一段請令該曹照例稟處云似當施以加資之典請上裁從之
정조 12년 · 강
賑廳以病民周恤啓
정조 12년 · 목
該廳啓言發遣本廳郞廳與備郞各該部官同往四郊病民飢困尤甚者抄出給米東部二口西部二口南部九口北部三口合十六口處米五斗上下七月十六日及十九日本廳郞廳與備郞摘奸時目見頷顑之類卽地救急之數東部七口西部十一口南部三十五口北部十九口合爲七十二口米爲一石九斗二升
정조 12년 · 목
箚略曰明日廟宮展謁有命仰惟孝思撫時急於伸禮而第今處暑纔過晚炎尙熾此際動駕非大聖人節宣之道藥院口啓而批旨靳允臣等不勝憂悶之至稍過四五日子炎氣庶可少退行禮亦不愆時伏乞更加深思許令退定批以已定之日子豈可差退卿等須知此意○藥院啓言明日太廟閟宮展謁之命寔出於拊時追先之聖孝而第伏念處暑雖過炎威尙熾此時勞動恐妨於節宣之方伏乞深軫愼重之道展謁日子更命稍退批以旣定之日子不可差退矣再啓批以卿等止之○因兵曹軍兵磨鍊取稟敎以訓局馬兵三哨步軍八哨禁軍三番隨駕○備邊司啓言明日動駕時禁衛營當爲留陣而大將金持默方在直宿在前如此之時或以中軍代領或他大將兼察今番則何以爲之乎敎以中軍代領
정조 12년 · 강
命文簡公朴祥宣諡使下去銓卽擧行
정조 12년 · 목
吏曹啓言光州幼學朴褧來告其九代祖文簡公祥延諡以九月十五日定行於光州地云矣敎曰以下去銓郞一體宣諡日子及諸凡擧行依向下批旨爲之事分付該道
정조 12년 · 강
幼學趙▣上疏賜批
정조 12년 · 목
疏略曰臣於昨日望拜禮後入侍時妄陳所懷伏承疏奏之命玆敢仰陳噫我國家之得有今日者莫非神宗皇帝罔極之恩是以猗我肅宗大王設壇于上苑以寓尊周之義且報存邢之德且先正臣宋時烈營䢖萬東廟於深山窮谷以殫悲慕酬報之誠而伏念神宗皇帝以關王有冥助於東國勅賜銀子四千兩於經理萬世德使之䢖廟俾爲酬功之擧此不過一時冥助而至於如此則神宗皇帝萬世難忘之德只爲築壇苑中歲一行祀旣無殿宇安靈之所又闕烝嘗假神之儀者無或有歉於崇報之圖乎猗我英宗大王每勤望拜之禮我殿下克盡繼述之道而開創之舊甲重回百餘年未遑之擧似若有待於今日竊謂大報壇則旣爲幷祀太祖毅宗出於先朝肇創之盛擧依舊設行別建一廟於都城之內奉安神宗皇帝位版忌辰名節備禮祀享則其於酬報之道可謂克盡無憾矣批以神皇再造之恩與天無極吾東方得有今日莫非神皇所賜凡屬崇報安奉之節寧有一毫欠缺而壇制之改爲廟制輕易議到不惟不敢爲況古禮壇尊於廟觀於圜丘明堂之序次可以知已聖祖義起之制允叶經權尤何敢容說乎
정조 12년 · 강
命承旨洪仁浩禁推
정조 12년 · 목
敎曰近來妄錯固非一端雖以日前日記正書事言之伊日入侍筵話使之照檢毋或差謬而筵敎及右相奏語多有爽誤其事事不謹可知當該承旨洪仁浩爲先禁推尋因囚單敎曰不應爲公罪功議區別勘放○該府以仁浩功減一等放送啓
정조 12년 · 강
平安監司金履素以道內輪疾形止啓
정조 12년 · 목
該監司狀啓以爲冬春之交江界昌城兩邑間或有涉疑之疾而其時所報不過爲十餘名而旋卽乾淨他餘諸邑姑無輪行之症
정조 12년 · 강
詣太廟展謁仍詣景慕宮展拜
정조 12년 · 목
具翼善冠袞龍袍乘輿出協陽門降輿乘輦出敦化門命還宮路由館峴至宗廟洞口降輦乘輿八齋室改具冕服詣版位行展謁禮入廟內奉審詣第十三室奉審英宗大王丙申上諡金寶丙申尊號玉册仍詣永寧殿行禮入殿內奉審詣第十室奉審仁宗大王乙巳上諡玉册訖還齋室改具翼善冠袞龍袍乘輿出洞口降輿乘輦至景慕宮洞口降輦乘輿入齋室改具冕服詣版位行展拜禮入宮內奉審還齋室改具翼善冠袞龍袍乘輿出洞口降輿乘輦至觀旂橋召見大司成黃昇源敎曰明日七夕製通方外事分付又敎曰弘文提學待明朝牌招入弘化門至明政門降輦乘輿由協陽門還內○敎曰日熱如此明日入場諸生中暑可慮開東後懸題不至侵午事分付文任違牌便成前例明日自初牌違牌勿捧傳旨以此意預爲申飭使之待牌卽膺同參提學違牌亦勿呼望皆令懸題前承牌處所以丕闡堂爲之事分付
정조 12년 · 목
以擬黃帝群臣賀劃壄分州得百里之國萬區爲表題命承旨南鶴聞持此御題與弘文提學徐有隣偕往泮宮試取以來鶴聞收券五百十四張入來仍行科次于誠正閣敎曰七夕製居首幼學南惠寬直赴會試之次幼學柳鼎養李在咸李致薰宋知濂金文根各給二分次上進士姜儐紙筆墨考例施賞仍命入格儒生明日來待
정조 12년 · 목
以李聖圭爲知敦寧李周顯爲掌令崔顯重爲持平柳匡天爲獻納李身晦爲司諫柳頤玄爲正言
정조 12년 · 목
▣啓言東部舊病民一百三十五名新病民三名南部舊病民四百八十五名新病民九名西部舊病民八十九名新病民二名北部舊病民三百十一名新病民十四名合新舊病民一千四十八名內還入八十四名不救八名方痛一百五十四名向差八百二名時存幕四百八處舊病民中抄其尤甚饑困者九名新病民中抄其當給者九名合十八名區別壯弱依例給米合米六斗四升○全羅監司徐龍輔狀啓以爲昌平康津等二邑時氣已皆消熄光州等二十六邑方痛一百八十一口死亡三十四口見今早涼欲生毋論沿海山峽太半寢息而給糧療治之方助需掩埋之節另加着意擧行之意連爲嚴飭
정조 12년 · 강
召見七夕製入格儒生及下直守令于誠正閣
정조 12년 · 목
因昌城府使李宗胤辭朝敎曰都政日以李提督李總兵子孫事已有縷縷下敎而稍久則銓曹看作尋常安知無如前抛置況日前祗拜皇壇是日卽神皇忌辰再造之恩天地莫量惟今記感而寓思者莫先於收錄中朝舊裔欲使東土人士皆識此箇義理向來昌城府使李宗胤之拔例超遷亦出於此意然此不過一時官職豈有補於爲渠家永世闡拔況國俗專尙門地苟欲鎭長收用宜先快闢階岐寧遠伯子提督總兵後孫之來寓本國原州保寧等地人出身則每榜後宣薦必先首薦閑良則擇訪操弓人有無隨聞越薦以此定式施行事分付宣傳官廳使朝家記感寓思之擧得有永久遵守之效
정조 12년 · 강
以金憙爲吏曹參判前望也
정조 12년 · 목
敎曰違牌銓堂許遞前望單子入之待下批牌招察任○憙違召敎以欲觀之更爲牌招再違召敎曰都政日擧措世道可知不先不後當政葛藤此非無所以而爲者縱曰始欲無痕事到迫隘不得不發說云而此似遁辭其時非不欲嚴處此等處如或深看緊說慮在煦噓釀實罪止薄勘亦豈無深量而然旣有昨筵筵敎以近日淵默爲主之本意有此多少先甲之敷示意亦深矣今日君綱雖曰頹弛無論若某若某決不當任其藉重之舊習沽譽之新俗使威福有下移之漸到今先從去就乖當之金憙施以懲一之典烏可緩也更思此宰臣本非剛腸見任亦無鐵限大防則任其所爲徑加處分便是已出場之事反近副其望實其事此傳旨勿施本曹方有議大臣稟處之事堂上亦不可不備員分進擧行仍以前牌各別嚴飭斯速肅命
정조 12년 · 강
拿處注書尹行任金孝䢖尋命放送
정조 12년 · 목
敎曰政廳下直經先混傳入侍命下之後以致遲滯當該中官令該府拿問嚴處殿座已久尙不入來政院多置傳命院隸亦不知催促當該注書尹行任金孝䢖爲先令該府拿處以懲日後尋命拿處注書付過放送○敎曰時囚罪人崔鳳佐刊名放送
정조 12년 · 목
敎曰今聞北道試邑程途遼遠掌試都事之尙不差出不無窘速之慮云吏曹事誠稽忽矣當該判堂推考今日政與他道京試官都事各別擇差因此聞之北評事之除拜後尙不辭朝亦極怠慢使之明日辭朝下送○以李英實爲貞陵參奉李益洙爲忠淸都事朴猷煥爲慶尙都事韓光植爲全羅都事沈銖爲黃海都事朴載淳爲原春都事徐有鍊爲咸鏡都事崔烜爲平安都事李顯靖爲忠淸道京試官鄭福煥爲慶尙道京試官尹羽烈爲全羅道京試官李殷模爲平安道京試官
정조 12년 · 강
壯勇營以軍器新備修補數爻別單啓
정조 12년 · 목
該營啓言本營以新設之地各樣軍器尙多未備拮據財力多般經紀監官司果高應濂知殼官前郡守李完基使之監蕫造成工役今已告就完基則首尾屢朔殫誠效勞應濂則看檢之勞亦居其次軍器一一看審則器械精銳旗幟鮮明其在激勸之道不可無酬獎之典前此軍器新備後依他營門例有入啓論賞之擧軍器數爻開錄于後軍器新備秩藍白黑二廣縀號衣各一領藍白黑二廣縀手旗各一面黃二廉縀認旗一面各色禾花紬神旗五面黃綿紬塘報旗一面藍白黑綿紬將旗各一面藍白黑綿紬旗隊總旗各十二面藍禾花紬戰帶二十八件藍綿紬戰帶三百八十一件草綠禾花紬揮巾四項黃紅綿紬馬才衣各二十五件黃紅綿紬馬才袴各二十五件黑木挾袖四百十領紅木挾袖四領靑木掛子四百六領黑紵布挾袖十七領靑苧布掛子十七領靑白黑木號衣各一百十六領軍物木戰帒二百七十件黃木九子帒一百十件黑木甲軍幕一部帳幕三十部鐵丸三萬五百箇皮瓢子一千箇三兩黃燭二兩黃燭各一千柄丸囊三百七十六箇衝竹一百六箇耳藥筒三百七十六箇南飛箇藥筒竹各二百七十箇象毛四百九箇藍大縀令旗一雙藍三升令旗葉十面令旗桿九柄今旗頭甲四十件令旗雨備十二件令旗雨備十件軍幕雨備一部帳幕雨備三十部油衫一百九十六領大繩一千八十沙里火鐵大錐席針大針中針別囊針錐匣針匣各二百七十箇手弩弓五坐三穴銃二十五柄長挾刀二柄喇▣瑣吶木大角各四雙鉦五坐捽鈸四柄鼓四坐朱絡四雙扁擔二十七箇棍杖五十箇貫耳令箭竹二箇鐵籠四十八鑑朱笠二十四立勇字雲月轉羽各二十四箇銃架一坐凡子櫃五坐○修補秩令旗桿十二柄鳥銃十五柄環刀二十九柄敎曰新備數爻旣如此何必回啓首勞人加資之次邊將承傳依他例爲之事分付兵曹
정조 12년 · 목
涉疑疾中部一百二十三名出幕郊外東部一百三十八名西部一百一名南部五百名北部三百三十三名東活人署二人西活人署十一名以上病民一千八十五名內方痛一百四十八名向差七百三十四名已差還入一百八十八名死亡十五名出幕三百七十九處○賑廳啓言頹壓民家南部十戶北部九戶西部二十一戶恤典各錢二兩依例題給
정조 12년 · 강
命壯勇營軍兵腰牌竝刻懸保人姓名
정조 12년 · 목
敎壯勇營曰軍兵腰牌之懸族自是各營之例至於本營軍兵事面自別族屬如非本營案付則腰牌中必以本營軍中懸保人同爲刻誌事定式軍案依此修正已給腰牌中一竝收取釐正烙給
정조 12년 · 강
命廟堂飭諸道官門聚點
정조 12년 · 목
敎曰向因諸道習操停否詢問丙申以前至于先朝乙巳各年行操停操使之抄出以聞矣觀此備局別單先朝五十餘年間通八道行操其例雖罕通八道停操絕無而僅有獨於丙申以後頻有之日前領相所奏益覺歎服以今所見秋事頗有登熟之望旣停之令雖難更頒明年春操若而道外不當又命停行令廟堂依此預令知悉來頭回啓時以爲警咳之地官門聚點今年雖申飭安知不有名無實乎且於嶺南則申飭湖南湖西則未及申飭亦令廟堂兩湖一體申飭
정조 12년 · 강
有政吏曹參議李時秀進
정조 12년 · 목
敎曰在外及未肅拜京試官都事竝改差今日政擢差○以徐邁修爲原春都事韓興裕爲咸鏡都事成德雨爲慶尙道京試官李洪載爲全羅道京試官鄭大容爲平安道京試官李尙度爲忠淸道京試官
정조 12년 · 강
遞大司成黃昇源以李時秀代之前望也
정조 12년 · 목
敎曰以日前擧行觀之難免不職之責當該大司成遞差前望單子入之待下批牌招察任
정조 12년 · 강
命兵曹宮墻內外除草著爲式
정조 12년 · 목
該曹以宮墻內外除草處書入啓敎曰自今定式宮墻雜草兵曹入直堂上與宇內營門將校眼同夏秋數朔每朔成再次或三次這卽除草多有大內俯瞰處當日徵稟該房進去事令兵判知悉申飭
정조 12년 · 강
召見內閣提學金鍾秀于
정조 12년 · 목
予曰予自得卿于春坊托契已深卿則庶幾知予本意矣予與卿所講者義理所扶崇者士論而要其歸則在於明是非公好惡使一世之人咸囿於大公至正之中而事與心違因循至今矣日昨賓筵始徵發其端而雖領相未易一一領會觀諸臣氣色似認以爲過去說話殊無諦聽之意矣先大王五十年建極之治功化嵔蕩收效亦多而大耋以後總攬之政自不無倦勤於是乎權重之臣不復知有國家入主出奴作威作福遂至有乙未代聽時事而丙申丁酉兩年逆獄出矣予以刑亂國用重典之意遂不得不盡分誅鋤此輩誅鋤之後則政屬一變至道之機而又有國榮焉國榮敗後又屬有爲之會而承弼無人事多礙掣一個局面人人皆欲簸弄之際亦何怪之不有耶予之起領相於十五年之後者其意豈徒然哉蓋將責之以先相之事而行及三年但見風波迭起使領相飽受困境矣大抵近來弊風之難醫者有二事彼謂此爲逆此謂彼爲逆之弊此則須用一番懲創然後方可以捄革矣主枳塞者不計其當枳與否而欲一切枳之主疏通者不計其當通與否而欲一切通之王枳者非出嚴隄防之意主通者適足爲市恩之資皆所以爲一已計也非出於爲國之心也爲今之道無他道但得此以爲逆者彼亦以爲逆彼以爲當枳者此亦以爲當枳則公論流行人無異見元氣旣固外邪退聽卒至於同寅協恭偕之大道則予之十餘年寤寐耿耿思所以仰體先大王苦心者庶可以少酬矣此責專在領相矣嗣服以後國榮在時則固無論雖國榮死後廷臣但欲寅緣近臣窺覘上意爲目下彌縫計則十餘年來大臣爲宂官矣如是而國其爲國乎從今以往予將以大臣之道責領相國家政事皆令大臣句管大臣之責於是乎重矣必須擧措得宜人心厭服淑慝彙分國勢尊重使士流爲主人而私瑣猥雜之類自然消融安帖於不知不覺之中然後方可以整頓敗局維持世道此意卿須面傳于領相而其所以補助領相之道則卿亦不得辭其責矣鍾秀曰聖上今日下敎眞可謂爲萬世開太平也欲幷生哉卽我聖上團苦心雖在逆獄方張之中此意則未嘗不幷行不悖者臣則從前仰認而每有贊揚矣到今保合大和之道其所以勞聖慮而費造化亦已久矣而尙未收效則不善奉承固是群下之罪而亦緣群下猶不能曉然於聖心之堅定故也聖上但執此之心堅如金石信如四時行之以悠久無毫髮退沮則群下自然信得及不待曉喩紏督而自當有孚感之效矣予曰群下之不信予固予之咎而所可怪者群下之窺覘上意承奉迎合爲近年一大痼弊而於此平生苦心所在處則耳提面命不啻諄複而猶無見信之效豈不怪乎予之本心不欲爲昏庸之主者卿自宮僚時想或知之而歷盡事變已虛送十餘年光陰予年亦多矣時見白髮現形未嘗不愓然驚愧若更一向因循度了時日則畢竟當與昏庸同歸每念及此能不慨然予故劃自今日始作一初必欲奮發志氣定立規模恒有猶恐不及之意予則以爲貽燕裕昆之謨亦無出於此且予於凡事方其經營料度之時則固不厭爛漫消詳而及其旣斷於心之後則不無一氣呵成之意予今如是言之者欲令廷臣洞知予意皆思革舊圖新共獎王室之道也予如是言之之後若猶有不率敎者則當以刑法威之斷不饒貸矣鍾秀曰趙時偉事出後人以爲此是盡殺一邊之計云故臣於丙午秋閣中語一僚官云有罪則當死無罪者亦豈死乎如有敢萌因一人而盡殺一邊之心者則天理孔昭聖明在上不但其計不能售而已渠必先死云云臣非敢期人之信已只是道理自如此故公共地說出如此矣予曰卿之本來秉心持論之如此知之者少此予之所嘗爲卿深悶爲世人深慨者也
정조 12년 · 강
考下抄啓文臣親試試券
정조 12년 · 목
內閣啓言抄啓文臣親試處暑後更稟事命下矣去五月六月今七月朔親試以何日擧行乎敎以日熱如此竝在家製進課試待親試畢考望筒書入○五月朔親試御題擬黃帝群臣賀作舟車表藝文館檢閱李相璜次上居首
정조 12년 · 강
命停奉儒生竝解停
정조 12년 · 강
命全州前判官朴知源分揀放送
정조 12년 · 목
該府以朴知源拿來啓敎曰別無拿問之事此草記勿施分揀放送
정조 12년 · 강
刑曹以擊錚人原情啓
정조 12년 · 목
該曹啓言擊錚人東部居童蒙金桂淡原情以爲渠父德起以雜鐵廛市民與冶匠等相訟而以本廛首任定配于肅川府遭祖母喪日夜哀痛方在死生之中乞蒙天恩云矣特敎定配事面至重而縱子鳴金事極無嚴請原情勿施允之
정조 12년 · 강
命壯勇營中司加設一哨哨官窠以八壯士子孫中有薦出身在京人書入
정조 12년 · 목
敎壯勇營曰本營旣設把總二員則哨制宜分二司而以今五哨分作二司則每司哨數之參差不但不均城操水操之外亦無一司二哨之例排番參陣等諸凡擧行亦不可以一把總專當且以五營五司軍制言之每司各三哨載於指南此制今可按行以鄕軍三哨各一司京軍則見在二哨中一哨加設以準一司之制營用支放之需姑難別出百餘名料奉足所入米錢新設一哨則姑以無料軍依待年壯抄例只於出用時計日給料而書牌旗隊總則不可不略加磨鍊料布卜馬軍去就亦不可不商量此一款更加消詳明白編伍後論理粘目哨官一員亦當加設有難付之生手時哨官中長望書入以爲差定之地加設窠則今番兵房薦擧八壯士子孫中有薦出身在京人探問且察身手才藝勿拘人數限數人書入以爲受點之地
정조 12년 · 강
遣承旨詣宗廟景慕宮奉審摘奸遣吏郞摘奸景慕宮大祭諸執事淸齋
정조 12년 · 목
因義禁府都囚徒敎以李萱草記考律勘放呂龜周罷職放送趙奱保放○禁府以李萱杖一百收贖告身盡行追奪放送啓
정조 12년 · 강
命外邑蔭武十窠作文窠
정조 12년 · 목
吏曹啓言備邊司回啓外邑蔭武窠除作文窠令該曹問議廟堂指窠稟處事有命矣問議于大臣則領議政金致仁左議政李性源右議政蔡濟恭以爲蔭窠中光州順興朔寧奉化殷栗玄風狼川七窠武窠中慈山德川洪原三窠合十窠定爲文窠待作闕差除永爲定式恐合事宜云大臣之議如此蓋外邑窠變通之擧實出於深軫淹滯之弊欲施矯救之政則其所溯本祛弊之方無過於略減蔭官參下之數益恢文臣疏菀之路今若以蔭仕中宣陵順陵禧陵直長長寧殿參奉四窠作爲別檢肇慶廟參奉陞作文令參下察訪中自如金泉濟原保安慶安五窠陞作參上窠則亦必有助於變通之一端事係官制不敢擅便請上裁從之
정조 12년 · 강
考下抄啓文臣去六月朔親試試券
정조 12년 · 목
御題太和湯賦副司果鄭東觀三上一居首
정조 12년 · 목
▣啓言今二十九日摘奸則東部舊病民九十九名新病民無南部舊病民三百三十名新病民一名西部舊病民七十一名新病民五名北部舊病民二百七十七名新病民五名合新舊病民七百八十八名內還入七十名不救五名方痛一百十名向差六百三名時存幕三百十六處比二十七日摘奸時則病民減六十四名幕數減二十六處新舊病民中抄其頷顑無依者十八名依例給米合米五斗八升
정조 12년 · 강
行秋享大祭于太廟
정조 12년 · 강
召見藥院三提調于誠正閣
정조 12년 · 강
特罷掌令申禹相職
정조 12년 · 목
禹相啓言臣以草草數語粗效一日之責而一出於擧國臣民含冤忍痛不與共戴之義一出於滿庭臣僚齎憤蓄惋如鷹逐雀之誠而言不暇擇自犯禁令處分截嚴至有原疏還給下吏囚禁之敎以此負犯何敢晏然於臺次乎請命遞斥敎曰眞有逐雀之心眞知含冤之意者不有尊王章尊臺體之飭敎數行草草看作弄劇之擧到今責諭之下乃敢抗顏來避乎豈可循例賜批爾則爲先施以譴罷之典
정조 12년 · 강
命時囚趙武範等考律勘放
정조 12년 · 목
該府啓言因傳敎尙衣院物故奴婢掩置守令指名現告拿問處之事自備局行會湖南矣該道啓本以古阜前郡守李膺運魚道采姜柱箕李尙佐李世孝宋文楫趙武範趙鎭憲金思儼沈鍷安廷鐸指名以來而武範鍷今方待命卽爲拿囚膺運時在洪州道采時在楊州尙佐時在康翎廷鐸時在順興任所依例拿來柱箕世孝文楫鎭憲思儼等皆已身故請勿論敎曰旣有受敎昭載續典已囚者考律勘放未囚者令政院捧傳旨○該府以趙武範沈鍷罷職放送啓
정조 12년 · 강
特敍前監司沈頥之
정조 12년 · 목
敎曰處分傳敎左相向筵以近於迫切爲奏予亦知其爲然一番申警烏可已乎交龜在卽亦合商量前監司沈頥之特爲給牒敍用
정조 12년 · 강
命罪人安景宅爲奴捕校李宗遠等加資
정조 12년 · 목
刑曹啓言罪人安景宅處推問以義烈宮墻瓦見偸者汝旣買得於金今金處明知其莫重處偸竊之物而無難買取已極痛馶以逆耼賊勳之至親倖免應坐罪止逐鄕而擅入城中殆同平人者究厥心跡萬萬叵測必有隱情上京以後出入汝家之人及汝往見之人逐名現告云則以爲本以抱川之人入京從宦官至崇祿丁酉年養四寸景耼養同生景勳以凶逆被逮鞫獄或斃或竄之後特蒙國恩放逐鄕里故屛居於楊根養父墳下矣乙巳年養父墳移葬於果川地如干家藏盡爲蕩敗糊口無路故仍挈家眷入接於壯洞本家實無他隱情於其間買取瓦子事洞內居金今金負來瓦子曰此乃義烈宮前同福宅所毀之物須爲買取云而家有滲漏處四十張瓦子買得入京仍留旣是潛入故雖親戚故舊不欲現跡初無出入相從之事養家五寸姪文鳳億及鳳億之子朴義民隔隣居生出番時果爲來見矣身亦時時往見洞內有內府敎訓金應昌以前日所親之誼時或往見云矣請姑爲嚴囚待用刑嚴訊得情敎曰渠之免坐出於適然若使景勳伏法渠豈止於放逐之律乎潛入京輦積有年所冒法之罪姑舍是其在懲他杜後之道不可不嚴處如欲仍囚待用刑則七十垂死之物未問前當往斃爲先遠地限已身爲奴嚴飭地方官無或有逃躱之患文鳳億朴義民等鳳億以景耼之侄特蒙非常之恩澤應坐旣免服役自如此蓋乙丙凶逆之左右伺釁之時渠以逆宦至親能挺身自拔勤勞甚可尙故耳此箇事狀伊時出入宮筵之朝臣亦皆聞知然於景宅之潛入也不惟不卽逐絕乃反往見揆以法理鳳億等可謂死有餘罪而鳳億之見惡於向來一番凶宦賊竪卽所洞燭俄於推問之時渠亦以執捉發告畏他不敢生意而以不可潛處之意渠能與之詰戰凡爲三次云昔已寬假今何更言鳳億義民等令內侍刑去名籍依白從內侍例權着服後以示終始之澤俾效黥劓之補金應呂旣無兩宦殊勞乃敢爛漫參尋勿限年定配使他宦寺知所懲畏事分付內侍府此後似此罪犯之如有冒法潛蹤之弊則所謂養家族屬頭目及切隣頭目內侍與犯者同律以此嚴飭使之定式遵行○承旨洪仁浩啓言放逐鄕里罪人安景宅乙巳年自果川移接京中云名爲放逐罪人而任其去來莫之檢察則烏在其守土之責乎當該果川縣監不可無査出懲勵之道矣敎以令該曹査出年條使之論勘○捕廳啓言義烈宮偸瓦漢奴業伊左廳軍官李宗遠右廳軍官陸重昌今初一日捉得於楊州嚴加盤覈則以爲以內官李漢謙奴子今六月初十日朝往謂李五壯曰吾輩捧用申金買瓦價錢而今無出處往義烈宮後墻撤得瓦張以給之意相約而潛往外北墻後則李仁得爲摘紅花先在田中故申金處所受瓦價中一錢二分招仁得給之備說價錢出處覓瓦妙理三漢偸撤墻瓦各負二十張下來之際金今金適會逢着問其瓦子出處故以洞內日前毀家時吾適雇役張張覓得今始負來之意答之仍隨今金偕到其家二十張給于申金四十張則今金斥賣於安哥內官家云矣業伊之爲元犯若是明的李五壯李仁得金今金一體嚴囚敎以卿等不能擧職多日拖過該校尙餘流來手段特敎申飭纔爲數日而如是捉納極爲可嘉依前例捉納捕校等加資賊人等嚴囚以爲待用刑重治
정조 12년 · 강
漢城府以各部病民摘奸啓
정조 12년 · 목
該府啓言自六月二十六日至二十九日涉疑疾中部一百五十三名出幕郊外東部二百二十六名西部二百二十九名南部八百二十七名北部四百四十五名東活人署十四名西活人署十八名合病民一千七百五十九名內方痛三百六十七名向差一千二百八十五名還入九十二名死亡十五名出幕七百八十四處○賑廳以民家頹壓北部四十戶南部十戶東部一戶西部十三戶恤典各錢二兩壓死人北部一人東部一人恤典各錢二兩布一疋題給啓
정조 12년 · 목
以議定慈宮湯劑故也○敎曰自明日藥房勿爲請診
정조 12년 · 강
有政吏曹判書吳載純參判李在學進
정조 12년 · 목
以魚錫定爲戶曹參判趙翼鉉爲利川府使李禹主爲順興府使曺允精爲金山郡守沈原之爲旌善郡守
정조 12년 · 강
命別監池養謙水原府充軍
정조 12년 · 강
命加平祝靈山下屯土還給本主洪氏家
정조 12년 · 목
加平祝靈山下坊洞里屯土卽斥和臣故參判忠壯公洪處厚卜居之地累世相傳入度支收其公稅今移屬壯勇營壯勇營請報度支從長稟處敎曰聞是忠壯杖屨之所在朝家尙忠奬節之道豈可泛視雖使子孫中替土地見失當效唐宗贖還魏鄭公第宅之故事猶且可以公貨償還況世世相守桑梓依舊則藉使獵場凹缺稅總減縮自有輕重彼此之殊況忠壯之門又有都事洪彥燮向來處分雖出於尊國體鎭淆俗之意寧或竝與世守之地不能保有乎坊洞里土地還給本主度支收稅條移屬驅軍糧資而不足數爻亦豈可責出於公稅私土乎近地官土中如有代定處令該道從長區劃決給事分付
정조 12년 · 강
命再明日動駕時百官隨駕置之
정조 12년 · 목
敎曰再明日動駕百官隨駕置之六曹堂郞各一員隨駕○因兵曹軍兵磨鍊取稟敎曰日熱如此潦雨姑未快收再明日動駕觀勢差早或抵暮爲之當以駕轎作行時刻待下敎事分付禮曹軍兵則慶熙宮當次入直中元內入直一百名爲先後廂訓將只率入直標下軍都領挾輦軍以興化門三十名禁軍以此闕入直三十人隨駕餘皆置之留營留陣亦置之侍衛別雲劍外皆以入直磨鍊○敎曰聞於三明日行祭曾經官銜人員多在罷散中云何必區別卿宰侍從罷散人員竝給牒敍用○前判書鄭昌聖前大將李敬懋前執義尹行履前應敎李書九前掌令申禹相前獻納柳匡天前校理鄭東觀前修撰沈能翼徐配修沈晉賢前正言徐邁修朴載淳竝敍用前參判金憙前校理鄭萬始沈興永前修撰李庚運前注書金孝建竝給牒敍用
정조 12년 · 강
飭平安兵使趙圭鎭巡操等稟啓斯速封進
정조 12년 · 목
備邊司啓言圭鎭以該營虞候替報以爲大小公務一倂廢却巡操稟啓亦不敢循例擧行云師期何等嚴重稟啓自有定限則身爲卽臣敢稱情勢至令幕客替報萬萬可駭請令該府拿問定罪敎曰國綱所在萬萬駭然此與臺啓之方張有異則焉敢爲此無例之擧乎使渠封啓猶勝於任其處義嚴飭星火封啓萬一遲滯以師律從事當重勘矣
정조 12년 · 강
命果川前縣監李顯道拿問嚴勘
정조 12년 · 목
吏曹啓言顯道以乙巳正月到任丁未十二月遞職安景宅旣係逆宦支屬又是本縣之放逐罪人則身爲守土之官初不飭察任其往來終至於入京築室之擧萬萬痛駭請今該府拿問嚴勘允之
정조 12년 · 강
推戶曹判書徐有隣
정조 12년 · 목
刑曹啓言興陽縣稅船致敗監官李宗烈色吏張世孝沙工姜後奉格軍朴山伊等處推問則以爲丁未條軍資監納糙米九百九十四石零及他船雜費合一千四百二十餘石裝載於京江居鄭德良船隻六月初三日到泊玄石前江陳省則出給船主呈納戶曹矣同月十八日別營使令來言曰此船劃定於別營倉卽爲上納云故同日向往龍山之際撞觸石隅仍以敗舡而義烈宮明禮宮稅米合一百八十餘石別爲裝載別定色吏同時來泊而元舡致敗後別營戶曹郞廳推問時以元穀一千四百餘石中除各處人情先給米一百餘石其餘入於臭載之意納招兩宮稅米之同入臭載陳省之竝付元稅舡云者未知從何而出云宮米領來色吏李景曄處推問則以爲京舡主鄭德良之沙工姜後奉買取本縣地土舡以來故兩宮稅米一百八十餘石裝載而到泊京江言于德良要爲上納則德良言待元稅畢納卽當上納云元舡致敗故往議于德良則德良曰宮納陳省亦入戶曹宮米亦混入於臭載中云蓋宮納陳省德良先已持去而忽有混入之說故直往兩宮稅米無遺上納防納事前後禁令之下何敢生意乎舡隻到忠淸水營前洋自官詳考穀物成給點檢帖文玆以現納云鄭德良處推問則以爲今春渠之沙工持舡往興陽縣本縣稅穀雜費竝一千四百餘石裝載又買本縣地土小舡兩宮免稅一百八十餘石裝載去月初三日兩舡到泊京江而十八日分劃於別營故運舡往該倉觸石致敗而自別營捉矣身及舡格等推問故以各處人情先給米外竝爲臭載之意告達仍被拘於該倉念後見放戶曹移文中宮納同入臭載竝爲徵捧故不勝驚訝逢着宮米領運色吏言及則色吏直往宮房以爲宮納則初不臭載準數上納則宮米臭載之說戶曹從何得聞而宮納遷就事宮稅之與元穀物同米者元稅分倉後隨所納宮稅亦爲準斛轉送故苦待元穀分倉而初非用意推托之事宮稅米所載舡舡價合四十六石而到泊後景曄言汝之舡價米中二十石本舡沙格輩取用云故舡價條三十石先爲特來宮稅米中二十石又爲貸出作錢以用於各處浮費而因義烈宮宮差之言每石六兩折定合一百二十兩代錢備納而防納作奸千萬䁔昧云宗烈世孝後奉等施威更推則以爲渠等先到莞島則景曄領來舡追到故渠等以爲汝舡卜小吾等舡卜重從量分載云爾則景曄亦許諾故果以七十石移載云矣各人等招辭亦有七十石之兩舡迭載五十石之舡價先爲除出者俱極殊常宮納條中二十石以錢上納之狀旣已吐實則其數雖小亦是防納以忠淸水虞候護送帖文見之似非空舡之一證且伏念宮納之恰似全舡防納者專在昨日所謂致敗者今日忽變爲上納一款而舡是各舡陳省亦各陳者當初戶曹草記中混同計數不過該曹之不察則直斷以全舡防納猶似未審今此査事專在於明覈防納與否而平問之下得情無路請待用刑嚴訊取服允之敎以當初該曹草記及行査之時分載與竝載防納不防納俱不槪擧致有此本曹代査之擧該曹事誠疏忽査問該色郞官處論理草記以懲該郞昏謬之罪又啓言因判付査問于戶曹正郞鄭東敎李良會處則以爲興陽舡隻致敗時卽爲馳進一邊鉤拯一邊査實以一千四百石零去處盤問取招送于本曹宮納則不入於勘合中故其分載防納等節未得究覈而本曹草記時元陳省及宮納陳省追後直到本曹故以陳省數爻一千六百石零竝爲入錄至於宮納事現出後査實一款臣東敎擧行而千里海程宮納之未滿二百石者單載上來云云不成事理故多般究問而防納情節終不直招以致秋曹替査之擧莫非賤臣不職之罪云矣防納一款跡雖可疑贜無所捉則平問之下不能取服於行査之時無足深怪至於分載竝載一款當初敗舡處取招送曹時旣據勘合文蹟載錄則該曹草記中竝與宮納穀數爻混同計數者似由於草記時兩陳省一時追到勘合數爻未及詳考之致請上裁敎曰當初草記難免不審戶曹當該堂上推考
정조 12년 · 목
南部十戶北部三十七戶西部二十一戶
정조 12년 · 강
召見大臣備堂藥院提調于誠正閣
정조 12년 · 강
推承旨趙鼎鎭
정조 12년 · 목
訓鍊都監啓言慶熙宮擧動時南營馬兵三十名廣智營三十名北營標下軍三十五名各其將官率領移直於慶熙宮巡邏等節依例擧行崇義門則永肅門入直局出身二十二人除出別將率領入直興化門則當次入直軍中三十名挾輦將官率領侍衛元內入軍一百名分屬先後廂解嚴後入直而竝待標信擧行南營馬兵三十名廣智營軍三十名出用則宮墻頹落處巡察及巡邏無以分排依例以新營守直軍推移行巡敎以局出身入直昨日已令除之承旨似不分付當該承旨推考○御營廳啓言今此擧動時東營入直騎士十五人待標信除出新營入直鄕軍一哨內五十五名及京標下軍十八名依例除標信除出各該將官率領分直於北二營而東營入直鄕軍三十名待標信除出將官率領分直於上東營宮墻巡邏等節依時御所例擧行敦化門水閣頹壓處把守軍十名內司僕南邊宮墻頹圯處把守軍十五名除之餘數不多當夜昌德宮外巡邏以出番鄕軍二十名添入警巡還宮後北二營東營入直馬步軍兵各還本處
정조 12년 · 강
命尹行任給牒敍用
정조 12년 · 목
敎曰曾經宮銜中獨漏云昨日敍用傳旨拔去意在旣云獨漏則合有參酌矯質亦不在於收敍遲速被謫蒙放罪人尹行任罪名蕩滌給牒敍用○敎曰前注書金孝建本有輕重之別口傳還付牌招察任
정조 12년 · 강
命時囚李顯道罷職放送
정조 12년 · 목
因囚單子敎曰雖與在謫之逢點有異斗邑境內移來移去若能致察則豈有今番擧措乎罷職放送此後放逐人雖不考點移去移來則邑倅主管之意申飭諸道
정조 12년 · 목
以任希遠爲掌令許▣爲寧邊府使任屹爲永興府使
정조 12년 · 강
飭北道雨澤論理狀聞
정조 12년 · 목
因咸鏡監司李崇祜雨澤農形狀啓敎曰六鎭三甲雨澤過多甚於關以南可知當夏如此有秋難望來頭懷保之策不可不預講而狀啓封發日頗有霽意爲辭伊後果得快晴能有蘇醒之效乎卿其拔例頻聞列邑參以已見論理狀聞事回論○因忠淸監司洪檍各邑輪疾方痛死亡區別狀啓敎曰觀此狀辭晩始登聞已難免稽忽且此八邑形止如是數少誠有是也固可幸也若有漏不盡錄之弊則烏在其申飭之意乎更令廟堂關飭該道近果快息與否使之狀聞
정조 12년 · 목
自今月初一日至初五日涉疑疾中部一百四十三名出幕郊外東部二百二十四名西部二百二十一名南部八百二十五名北部四百五十一名東活人署十四名西活人署十九名以上病人一千七百五十四名方痛二百三十六名向差一千二百三十九名還入二百六十名死亡十九名出幕六百九十八處○備郞趙▣啓言今初五日給米後仍爲摘奸則東部舊病民二百五名新病民十一名南部舊病民七百十六名新病民十三名西部舊病民一百八十三名新病民八名北部舊病民三百七十七名新病民七名合新舊病民一千五百二十名內還入五十八名不救五名方痛二百二十四名向差一千二百三十三名時存幕六百九十八處方痛之數次次減少亦可見收殺之有期舊病民中抄其頷顑之類二十五名新病民中又抄當給者二十八名區別壯弱依例給米則合米一石三斗
정조 12년 · 강
命賑廳給璿派子孫李尙熙等回糧
정조 12년 · 목
先是咸興幼學李尙熙巡將李次東五衛將李允中別付料李泓等四人趁文禧廟禫祀爲進弔祭物上京命各給回糧米一石錢二十兩
정조 12년 · 강
詣慶熙宮親行文禧廟別茶禮
정조 12년 · 목
具翼善冠袞龍袍乘輿出協陽門降輿乘轎命嚴鼓誤傳司謁令攸司科治當該承旨事過後禁推出敦化門入興化門由廣達門入齋殿少頃臨廟內行茶禮如儀○敎曰再明日孝昌墓遣閣臣替行奠酌禮執事曾經宮銜人爲之宜嬪墓遣承旨致祭
정조 12년 · 강
命司圃提調徐有慶許遞前檢閱尹行任還付
정조 12년 · 목
敎曰夏節供上自多擧行老病相妨司圃提調徐有慶許遞令該曹口傳差出○政院啓言前檢閱尹行任旣已敍用請令該曹口傳還付牌招察任允之
정조 12년 · 강
命十一日專經文臣殿講處暑後更稟
정조 12년 · 강
黃海監司金思穆以平山府使李邦鵬罷黜啓
정조 12년 · 목
該監司狀啓以爲平山府下月面失火延燒三十九戶管理營次知倉舍二間亦爲燒燼而騎兵金民濟面部爛傷故以藥物救療被燒民家小戶各小米七斗殘戶各小米六斗以管餉會付耗穀恤典題給改構時役糧自臣營每戶小米五斗空石十立助給民濟則小米三斗加給該府使李邦鵬去月十四日失火今過一望之後始爲報來使莫重修啓之事致此經朔不得已罷黜其代令該曹擇差下送
정조 12년 · 강
行文禧廟禫事還昌德宮
정조 12년 · 목
時至具翼善冠黑圓領袍臨廟內就位坐哭訖三上香執瓚灌地奠幣奠爵大祝鄭大容讀祝亞獻官李性源終獻官蔡濟恭行亞終獻哭盡哀執禮李羽晋啓禮畢還興政堂○乘轎出廣達門興化門入敦化門協陽門還內
정조 12년 · 강
命待敎尹行任仍任前職
정조 12년 · 강
以徐有和爲平山府使口傳也
정조 12년 · 강
宣傳官尹範益等以頹壓民家摘奸啓
정조 12년 · 목
尹範益啓言遍往西部頹壓恤典頒給處一一廉探則或受錢營構或有未及受錢者而空石初不頒給本部生徒金有祥家全數頹壓其妻安召史致命而成册只書頹壓故未蒙致命恤典訓局軍朴枝蕃該部謂以軍卒而不給良人宋乭伊家全數頹圮部屬謂以與全壓有異而不給獨女慶召史家頹圮入成册而見漏於恤典訓局軍崔潤洙等七戶報部而未入成册幼學李得賢等四戶未報而見漏矣敎曰漏戶恤典斯速題給事分付該府該廳此後更或有遺漏或不卽推給之弊當該部官當施拿勘之律以此嚴飭○洪栒啓言遍往東南中部詳探則頹壓民家只受二兩錢空石則初不給中部良人元有得頹戶致命俱登成册已燭聖鑑而只受致命之隱恤東部則良人李德仁等家三戶見漏南部則郭召史等家三戶見漏矣敎曰漏戶恤典斯速題給事分付該府該廳○尹頤東啓言遍往北部廉探則恤典錢二兩擧皆領受而空石初無頒給本部房直朴時載則瓦家爲八間半而頹圮之二間乃是草家虛間而混受恤典忠義李環家全數頹壓其長成子之致命而竝見漏於成册禦侮崔斗樞等二十五戶見漏矣敎曰觀此書啓各部中北部擧行最不勤頹戶漏報至於數十戶致死人命亦不枚報該部官令該府拿問處之掌任亦付刑曹嚴治頹渰恤典卽爲依他例題給事分付○義禁府以北部都事任好常奉事李勉輝囚單啓敎曰更考勤慢次付過放送
정조 12년 · 강
賑廳以病民給米啓
정조 12년 · 목
該廳啓言今初五日爲四巡給糧當次故發遣郞廳與備郞各該部官抄病民中飢困尤甚者四部合五十三口處米一石三斗六月二十九日七月初三日備郞摘奸時本廳郞廳眼同抄飢救急兩次分給之數四部合四千五百九口處米爲二十石一斗二升
정조 12년 · 강
命儒生上旬輪次處暑後更稟
정조 12년 · 목
該監司狀啓以爲淸河等二十邑方痛三百八十四名向差三百十六名死亡三百九十二名至於大丘等三邑方痛三十二名向差九十四名死亡五名比前稍熄矣○全羅假都事朴知源狀啓以爲全州等三十五邑方痛三百十九口死亡八十八口比諸月前過半消熄而無依出幕之民貧窮未葬之類一一顧恤仰體德意之意連飭列邑矣
정조 12년 · 강
戶曹以文禧廟孝昌墓宜嬪宮祭用物種加定別單啓
정조 12년 · 목
別單文禧廟孝昌墓四名日四仲朔忌辰祭用物種加定分道磨鍊小麥三石十一斗八升六合五夕每斗價米二斗五升一石十斗慶尙道一石四斗全羅道十二斗八升六合五夕忠淸道淸蜜五升八合四夕每升價米五斗二斗二升慶尙道一斗七升全羅道一斗一升八合四夕忠淸道眞油五斗八升三合七夕每升價米三斗二斗四升慶尙道二斗全羅道一斗四升三合七夕忠淸道中米一石五斗六升一合七夕每斗價米二斗五升九斗慶尙道七斗全羅道四斗六升一合七夕忠淸道粘米五斗四升九合三夕每斗價米五斗二斗五升慶尙道一斗七升全羅道一斗二升九合三夕忠淸道白米二斗五升四合四夕每斗價米三斗黃海道芝草一斤每斤價米十斗黃海道柏子六斗五升二合四夕每斗價米十斗三斗一升慶尙道二斗一升全羅道一斗三升二合四夕忠淸道榛子六斗二升四合每斗價米十二斗三斗慶尙道一斗八升全羅道一斗四升四合忠淸道黃栗一斗五升六合每升價米三斗九斗慶尙道六升六合全羅道大棗一斗五升六合每升價米二斗忠淸道生薑十四兩四錢每升價米四斗五升全羅道菉豆五斗七升三合二夕每斗價米二斗黃海道太五斗七升五合每斗價米二斗黃海道小豆七升一合每升價米二升黃海道木麥米一斗一升三合每斗價米五斗慶尙道芥子五合每升價米四斗忠淸道楮注紙五卷四張每卷價米七斗五升三卷慶尙道二卷四張全羅道蔈古一斤八兩六錢每斤價米八斗十四兩慶尙道十兩六錢全羅道竹筍二升每升價米三斗全羅道島海藻六兩每兩價米一升二合黃海道黃蜜四斤十四兩每斤價米十二斗五升二斤四兩慶尙道一斤八兩全羅道一斤二兩忠淸道楮常紙十九張半每卷價未二斗五升忠淸道鹽二升七合每升價米三升黃海道鬱金一兩二錢每斤價米二石金羅道加士里七兩五錢每兩價米一升八合黃海道䓀莄六斤一兩五錢每斤價米二斗全羅道已上米七十石十斗四合二夕內慶尙道二十九石一斗七升七合五夕全羅道二十三石九升四合忠淸道十五石七斗七升一夕黃海道二石十四斗六升二合六夕○宜嬪宮四名日四仲朔忌日祭用物種加定分道磨鍊淸蜜八斗四升六合九夕每升價米五斗三斗六升慶尙道二斗八升全羅道二斗六合九夕忠淸道眞油七斗三升九合七夕每升價米三斗二斗九升慶尙道二斗六升全羅道一斗八升九合七夕忠淸道小麥五石八斗五合每斗價米二斗五升二石六斗慶尙道一石十四斗全羅道一石三斗五合忠淸道粘米四斗二升四合每斗價米五斗一斗六升慶尙道一斗四升全羅道一斗二升四合忠淸道中米一石五斗四升二合二夕每斗價米二斗五升九斗慶尙道六斗五升全羅道四斗九升二合二夕忠淸道菉豆七斗九升三合三夕每斗價米二斗黃海道芝草二斥二兩二分每斤價米十斗黃海道白米九合每升價米三升黃海道柏子四斗四升八合八夕每斗價米十斗一斗八升慶尙道一斗六升全羅道一斗八合八夕忠淸道榛子四斗三升二合每斗價米十二斗一斗八升慶尙道一斗五升全羅道一斗二合忠淸道黃栗一斗八合每升價米三斗六升慶尙道四升八合全羅道大棗一斗八合每升價米二斗忠淸道生薑一斤二錢每斤價米四斗五升全羅道鹽一升五合每升價米二升黃海道楮注紙三卷十二張每卷價米七斗五升二卷慶尙道一卷十二張全羅道黃蜜八斤七兩每斤價米十二斗五升三斤八兩慶尙道二斤十五兩全羅道二斤忠淸道楮常紙十三張半每卷價米二斗五升忠淸道太二斗每斗價米二斗黃海道蔈古四兩每斤價米八斗二兩五錢慶尙道一兩五錢全羅道竹筍二升每升價米三斗全羅道島海藻六兩每兩價米一升二合黃海道已上米八十四石五斗八合九夕內慶尙道三十三石十斗一升全羅道二十八石二斗一升七合四夕七里五戶忠淸道十九石十斗三升九合七夕黃海道二石十二斗四升一合八夕
정조 12년 · 강
遣閣臣行奠酌禮于孝昌墓承旨致祭于宜嬪墓孝昌墓獻官原仕提學蔡濟恭執禮直閣鄭大容大祝檢閣金祖淳宜嬪墓獻官承旨洪仁浩大祝濟用判官黃基玉(刀削)
정조 12년 · 강
黃海監司李敬倫疏請歷省先墳賜例批
정조 12년 · 목
該曹啓言西部進士李安默原情以爲母葬山地遭訟隻安錫良壓龍尾偸埋之變今四月擊錚鳴冤至有令道臣嚴覈事依允判下査官豊德府使南履五據實尺量從公圖形報辭以渠母山與錫良先塚各成圖局而非其靑龍則前日冤屈之訟理幸得伸枉而該監司洪秀輔曲爲彼隻之地以査官從公之報嚴題退斥直以立彼落此之意爲題期於必屈故呈訢稱冤則道臣謂以侵詆故爲引嫌不當極爲痛迫冒死哀籲云請上裁敎曰山訟亦四件內事當籲之事苟有可冤一籲再籲不得不備陳本情豈至爲大罪而此訟段曲直之在彼在此姑無論間有侵詆道伯之語堂陛所在豈或泛看朝家處分風化爲先其爲土民班賤何間擊錚人所當嚴治而事屬爲親今姑參酌自本曹以此嚴飭分付原供辭勿施更待平說穩陳後令山在官決給事分付該道又啓言西部良人崔聖得原情以爲豊德漁舡主人之役江主人兪大得等欲爲兼竝之計暗囑本府捉去棍打三朔滯囚督納文券故欲爲生還之計秋曹文案及渠父買得文書竝爲呈納始爲放送伊後謂以逃躱又欲捉去故隱避入來之前渠毋以此冤狀今五月擊錚以猥屑之罪定配於淸州使渠代母替配所失主人亦卽推給云矣今左月聖得母李召史擊錚原情覆奏有屑越痛駭各別嚴治之敎今其子又爲鳴金不知懲畏照律重勘至於本事容有呼冤之端請自臣曹査實處之允之又啓言舒川良人李聖權原情以爲庇舒兩邑土民斂財作畓後折受於各宮房矣具成海稱以買得於金貴人房非理橫侵渠兄聖章擊錚行査而巡營本官不知曲直以誣罔天聽之罪牢囚渠兄乞蒙放送田畓則推給居民云矣該道臣啓本歷擧事實詳考文券則與聖章原情辭意相反其誣罔之罪照律嚴勘爲辭則今此聖權專諱本事重爲誣罔至以巡營本官不知曲直爲言民習無嚴請照律勘斷允之又啓言七江民良人羅元謙等原情以爲稅大同舡到京江則各隨所泊擔負卸下而內需司郊草輸運之役江民與江居內奴間年輪回役苦弊生故往在己酉七江尊位收議報京兆以七江民擔當輸運之意入啓龍山人朴泰道金龍元等七十人釀成都庫專吞其利故三江御史書啓變通革罷都庫丙申年因漢城判尹所奏有依續典施行之聖敎而續典旣曰江上運石契云則江上二字乃通指七江之謂元無指擧龍山之文運負契人締結貰馬人豪橫都庫乞令革罷後其都庫人延鎭岳及貰馬人李景白朴廷輝非理之罪依律遠配使渠得復舊業云矣當初續典中江上二字元非專指一江之文則七江民之稱冤容或無怪而此不過京兆備局闊狹之事而驚動天聽事極猥越請勿施狀頭照律勘處允之又啓言南部良人金昌元原情以爲渠父春世居廣州靑龍山而山有淸溪寺乙卯年間自龍洞宮設佛供辛巳又設願堂種栗木時渠父得差栗園直賜百金植栗木逐年進上于龍洞宮戊戌奉元寺僧奪去祭器輦輿之後隣邑頑民任意斫伐栗木數年已作空墟故渠父日夜憂念仍爲身歿今則此山又爲孝昌墓外案山乞使渠承襲渠父之役收養栗木如舊進上於龍洞宮云矣此事不但是四件事外承襲園直之請尤極猥越昌元照律勘處孝昌墓外案山云者果如其言則不可任其斫木成赭請移文該道臣以爲護養禁斫之地敎曰本寺事業欲處分而未果丙申初京外寺刹之名以願堂者一傡革罷還屬本道營邑其中所重有在而御筆或受敎奉安處免稅等事許竝仍屬於於義壽進宮此寺事體亦然均是龍洞宮所管而美黃寺則革罷淸溪寺則勿論自有斟量之別該宮伊時怯於仍置之爲罪自下有此擅罷之擧事旣斑駁亦非朝令本意分付該宮房使之依前守護無論案山與否京山樹木在所禁養亦以此意申飭該道因此又有提飭者雖罷願堂之名仍屬該宮專爲所重於義壽進兩宮體貌自異不得不仍存處竝屬於此兩宮其餘內需司以下大小各宮房願堂寺刹一竝革罷今亦依此遵行乎問于禮曹更爲草記又啓言今方依聖敎以依前守護之意分付該宮房樹木禁養一款亦發關於該道道臣處於義壽進兩宮仍屬處外內需司以下大小各宮房願堂寺刹一傡革罷事遵行與否問于禮曹則以爲依丙申下敎至今遵行云矣